CELEX: 62019TN0868
Language: da
Date: 2019-12-20 00:00:00
Title: Sag T-868/19: Sag anlagt den 20. december 2019 – Nouryon Industrial Chemicals m.fl. mod Kommissionen

2.3.2020   
            
            
               DA
            
            
               Den Europæiske Unions Tidende
            
            
               C 68/47
            
         
      Sag anlagt den 20. december 2019 – Nouryon Industrial Chemicals m.fl. mod Kommissionen
      (Sag T-868/19)
      (2020/C 68/56)
      Processprog: engelsk
      
         Parter
      
      
         Sagsøgere: Nouryon Industrial Chemicals BV (Amsterdam, Nederlandene), Knoell NL BV (Maarssen, Nederlandene), Grillo-Werke AG (Duisburg, Tyskland) og PCC Trade & Services GmbH (Duisburg) (ved advokaterne R. Cana og G. David samt solicitor Z. Romata)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Sagen antages til realitetsbehandling og sagsøgerne gives medhold.
               
            
                  —
               
               
                  Den anfægtede afgørelse annulleres i sin helhed.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
                  —
               
               
                  Der træffes sådanne andre eller yderligere foranstaltninger, som måtte være retligt påkrævede.
               
            
         Søgsmålsgrunde og væsentligste argumenter
      
      Sagsøgerne har i stævningen nedlagt påstand om annullation af Kommissionens gennemførelsesafgørelse af 16. oktober 2019 om kontrollen af en registrering af dimethylether, forelagt Kommissionen af Det Europæiske Kemikalieagentur i henhold til artikel 51, stk. 7, i Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (1).
      Til støtte for søgsmålet har sagsøgerne fremsat ni anbringender.
      
                  1.
               
               
                  Med det første anbringende gøres det gældende, at Kommissionen handlede ultra vires og tilsidesatte artikel 51, stk. 7, i REACH-forordningen (2), idet den vedtog den anfægtede afgørelse med henblik på at dække aspekter, hvorom der var opnået enstemmighed i Medlemsstatsudvalget i Det Europæiske Kemikalieagentur (herefter »agenturet«), selv om Kommissionen i henhold til REACH-forordningens artikel 51, stk. 7, kun kan vedtage en afgørelse, når der »ikke opnås enstemmighed« i Medlemsstatsudvalget.
               
            
                  2.
               
               
                  Med det andet anbringende gøres det gældende, at Kommissionen foretog en åbenbart fejlagtig vurdering og tilsidesatte REACH-forordningens artikel 13, stk. 3, fordi udførelse af forsøg med dimethylether (herefter »stoffet«) i de koncentrationer, som den anfægtede afgørelse pålægger, teknisk ikke er mulig og går imod de forsøgsmetoder, som er foreskrevet ved foranstaltninger i henhold til REACH-forordningens artikel 13, stk. 3.
               
            
                  3.
               
               
                  Med det tredje anbringende gøres det gældende, at Kommissionen foretog en åbenbart fejlagtig vurdering, idet den krævede forsøg, som ikke vil give relevante oplysninger om stoffet.
               
            
                  4.
               
               
                  Med det fjerde anbringende gøres det gældende, at Kommissionen foretog en åbenbart fejlagtig vurdering og tilsidesatte kolonne 2 i punkt 8.7.3 i bilag X til REACH-forordningen, idet den krævede tilføjelse af kohorte 2A/2B til den udvidede reproduktionstoksicitetsundersøgelse i én generation.
               
            
                  5.
               
               
                  Med det femte anbringende gøres det gældende, at Kommissionen handlede ultra vires og tilsidesatte kolonne 1 i punkt 8.7.3 i bilag X til REACH-forordningen og REACH-forordningens artikel 25, idet den krævede en dosisbestemmende undersøgelse.
               
            
                  6.
               
               
                  Med det sjette anbringende gøres det gældende, at Kommissionen handlede ultra vires og tilsidesatte REACH-forordningens artikel 41 og bilag XI til REACH-forordningen, idet den ikke gav sagsøgerne mulighed for at afhjælpe den hævdede manglende overholdelse af REACH-kravene ved at forelægge en tilpasning af kravene til forsøg og ikke af selve de krævede forsøg.
               
            
                  7.
               
               
                  Med det syvende anbringende gøres det gældende, at Kommissionen handlede ultra vires og tilsidesatte REACH-forordningens artikel 41, idet den ved den anfægtede afgørelse nåede frem til en konklusion om en eventuel tilpasning på grundlag af en analogislutning.
               
            
                  8.
               
               
                  Med det ottende anbringende gøres det gældende, at Kommissionen foretog en åbenbart fejlagtig vurdering, undlod at tage hensyn til relevante oplysninger og tilsidesatte kolonne 2 i punkt 8.7.2 i bilag IX til REACH-forordningen, idet den krævede en prænatal udviklingstoksicitetsundersøgelse (PNDT, forsøgsmetode: EU B.31/OECD’s retningslinjer for forsøg nr. 414) i kaniner ad inhalationsvejen.
               
            
                  9.
               
               
                  Med det niende anbringende gøres det gældende, at Kommissionen tilsidesatte det EU-retlige proportionalitetsprincip og REACH-forordningens artikel 25, idet den a) krævede forsøg, som er unødvendige og uegnede, fordi det er teknisk umuligt at udføre dem som krævet af Kommissionen, og fordi de – når de udføres – ikke vil give relevante oplysninger om stoffet, b) krævede en unødvendig dosisbestemmende undersøgelse, også henset til det betydelige tab af dyreliv i strid med kravene i REACH-forordningens artikel 25, og c) afviste den mindre byrdefulde mulighed.
               
            
         (1)  C(2019) 7336 final.
      
         (2)  Europa-Parlamentets og Rådets forordning (EF) nr. 1907/2006 af 18.12.2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT 2006, L 396, s. 1).